So‘nggi 5 yilda 172 ta nochor korxona banklar balansiga o‘tkazildi

Shu yilning  14-fevral kuni “O‘zbekiston Respublikasi Prezidentining ayrim hujjatlariga qo‘shimchalar kiritish to‘g‘risida”gi Farmoni qabul qilindi. UzReport xabar berishicha, tijorat banklarning investitsiyaviy faoliyatini kengaytirishni yanada rag‘batlantirish, ularning resurs bazasini mustahkamlash hamda iqtisodiyot tarmoqlarini yanada modernizatsiyalash, texnik va texnologik qayta jihozlash maqsadida uzoq muddatli investitsiya loyihalarini moliyalashtirish hajmlarini oshirish ushbu qarordan ko‘zlangan asosiy maqsad hisoblanadi.

 Farmonda tijorat banklarining balansida bo‘lgan korxonalarga keyinchalik realizatsiya qilish uchun investorlarni jalb etish chora-tadbirlari belgilangan.
Mazkur hujjat bilan “Iqtisodiyot real sektori korxonalarining moliyaviy barqarorligini yanada oshirish chora-tadbirlari to‘g‘risida”gi O‘zbekiston Respublikasi Prezidentining 2008-yil 18-noyabrdagi Farmoni hamda 2008-yil 19-noyabrdagi farmoyishi bilan tasdiqlangan “Iqtisodiy nochor korxonalarni tijorat banklariga auksion va tender savdolari orqali sotish tartibi”ga qo‘shimchalar kiritildi.
O‘zbekiston Respublikasi  Markaziy banki ma’lumotlariga ko‘ra, 2009—2013-yillar mobaynida 172 ta nochor korxona banklar balansiga o‘tkazilgan bo‘lib, hozirda  ularning 43 tasida ishlab chiqarish to‘liq tiklandi.  Shuningdek, 17 ta korxonada  sog‘lomlashtirish ishlari davom ettirilmoqda. Korxonalar faoliyatini qayta tiklash, zamonaviy texnika va texnologiyalar asosida jihozlash ishlariga banklarning  umumiy qiymati 316 milliard so‘mga teng investitsiyalari  jalb qilindi. Buning natijasida sog‘lomlashtirilgan korxonalar tomonidan 666 million AQSh dollariga teng mahsulotlar chetga eksport qilindi. 2013-yilning o‘zida ushbu korxonalarda 350 mingta yangi ish o‘rinlari yaratilgan.